ועדת הפנים ואיכות הסביבה, כנסת 15, פרוטוקול מספר 491, 2002-11-05 13:00

משה גפני: על סדר יום הוועדה הצעת חוק הרשויות המקומיות (בחירת ראש הרשות וסגניו וכהונתם) (תיקון מס' 23) (הוראת שעה), התשס"ג-2002, של קבוצת חברי כנסת.

משה גפני: אני מבקש להקדים ולומר שהצעת החוק הזאת, כפי שהוסבר לי, הוגשה על-ידי חברי כנסת רבים מאוד, אולי אפילו רוב חברי הכנסת, לאור האירוע המצער מאוד של פטירת חברנו מקסים לוי.

משה גפני: מספר חודשים קודם לכן הוא נבחר לראשות עיריית לוד, לאחר שעזב את הכנסת ואת ועדת הפנים ואיכות הסביבה.

משה גפני: אני סברתי כיושב-ראש הוועדה, בעקבות הבקשה וגם שיחה שניהלתי עם יושב-ראש הכנסת, שיש לקדם את הצעת החוק הזאת במהירות הרבה ביותר האפשרית.

משה גפני: משום כיבוד זכרו של מקסים לוי ז"ל, ועל-פי בקשת המשפחה ובקשת רוב חברי הכנסת אני מבקש לאשר את הצעת החוק לקריאה שנייה ושלישית.

משה גפני: אני מבקש להכניס שינוי בהצעת החוק.

משה גפני: דיברתי עם מר עדי אלדר, יושב-ראש מרכז השלטון המקומי, ועו"ד נועה בן-אריה כנראה תאשר את הדברים.

משה גפני: אמר לי מר עדי אלדר לאחר האישור בקריאה הראשונה בוועדה, לפני שזה הגיע למליאה לאישור בקריאה ראשונה, שמרכז השלטון המקומי תומך בחוק אלא שהוא לא מסכים ששר הפנים יהיה גורם מחליט בעניין הזה מכיוון ששר הפנים הוא איש פוליטי.

נסים זאב: אתם תיטלו את כל הסמכויות מהשרים.

יהודית נאות: לא ניתנו לשר סמכויות כאלה.

יהודית נאות: פה הולכים לתת לו סמכויות נוספות.

משה גפני: היום שר הפנים הוא מר אלי ישי.

משה גפני: תארו לכם חס וחלילה שאני אהיה שר הפנים.

יהודית נאות: אגב, השר אלי ישי אמר לי אתמול שאם מי שייבחר מחר על-ידי המועצה כראש עיריית לוד יעמוד בראש מועצה לעומתית, הוא מודה לבד - הולכים לבחירות, וזה מה שיהיה.

משה גפני: במשטר דמוקרטי שר הפנים הוא איש פוליטי.

משה גפני: לפיכך אם נאפשר לשר הפנים להחליט אם מיישמים את החוק הזה במקרה מסוים או לא מיישמים אותו - אני סבור שאין זה ראוי.

משה גפני: קיבלתי את העמדה של מר עדי אלדר ואני מציע כך: ראשית, שזאת תהיה הוראת שעה.

יהודית נאות: דרך אגב, לא לשנתיים כפי שכתוב בהצעת החוק, זה טעות, אלא עד מועד הבחירות הבאות לרשויות המקומיות.

יהודית נאות: אחרת, אתה בעצם נותן אפשרות שזה יחול גם אחרי מועד הבחירות לרשויות המקומיות.

משה גפני: הוראת שעה עד מועד הבחירות הכלליות המוניציפליות.

משה גפני: האם אפשר משפטית לעשות את זה?

מרים פרנקל-שור: אין בעיה לרשום כך.

משה גפני: אני מקבל את העיצה הזאת: הוראת שעה עד מועד הבחירות הכלליות המוניציפליות.

משה גפני: במקום שנתיים זה יהיה שנה וחצי או שנה ורבע, זה מקובל עלי.

יחזקאל לביא: סליחה אדוני, צריך למצוא כאן נוסח מתאים מכיוון שמועד הבחירות הוא לא קבוע כעת.

יהודית נאות: אבל יש מועד.

יהודית נאות: כתוב בסעיף 2: "ביום הבחירות הכלליות הקרובות כאמור בסעיף 4 לחוק הרשויות המקומיות (בחירות)".

יהודית נאות: מר יחזקאל לביא, אני מתפלאת עליך.

משה גפני: אני מציע שאת סעיף 2 נשאיר כפי שאישרנו אותו בקריאה הראשונה.

משה גפני: בסעיף 3 נאמר "חוק זה יעמוד בתוקפו עד מועד הבחירות המוניציפליות הכלליות הקרובות כאמור בסעיף 4 לחוק הרשויות המקומיות (בחירות), התשכ"ה-1965".

יהודית נאות: אני מבקשת להגיש הסתייגות ולומר ש"סעיף 2 בטל".

משה גפני: בסעיף 1 נכתוב כך: 24ג - סייג במקרה של פטירת ראש רשות - הוראת שעה "נפטר ראש רשות לפני תחילת כהונתו או בתוך תקופת כהונתו, ייבחר ראש הרשות לפי הוראות סעיף 26".

מרים פרנקל-שור: לא משנה כמה ימים זה מיום פטירת ראש הרשות?

משה גפני: לא משנה שום דבר.

מרדכי משעני: מדוע לא נקבע "12 חודשים", כפי שזה היה במקור?

מרדכי משעני: רק אם הוא נפטר תוך 12 חודשים.

משה גפני: אני לא נכנס להגדרות כאלה.

משה גפני: זה רק יסבך אותנו.

משה גפני: חבר הכנסת זאב, כמציע החוק, האם זה מקובל עליך?

נסים זאב: לא.

נסים זאב: אני רוצה שהנוסח ישאר ככתבו וכלשונו.

נסים זאב: אני מבקש שההסתייגות שלי תירשם.

משה גפני: אתה יכול לרשום הסתייגות אבל אז לא יהיה חוק.

משה גפני: אני לא אלך נגד מרכז השלטון המקומי.

נסים זאב: פתאום נהיית כל-כך רגיש?

נסים זאב: אם שר הפנים היה מאגודת ישראל לא היו מקבלים כזה סעיף.

משה גפני: אתה טועה.

משה גפני: אמר לי מר עדי אלדר, אחרי האישור בקריאה הראשונה בוועדה ולפני האישור במליאה, שאי אפשר לתת לשר הפנים, שהוא איש פוליטי, להחליט בעניין זה.

משה גפני: הבטחתי לו שאני אכניס שינוי בהצעת החוק לפני הקריאה השנייה והשלישית.

משה גפני: אנחנו לא יודעים מי יהיה שר הפנים, אנחנו לא יודעים שום דבר.

נסים זאב: אני לא מאמין.

נסים זאב: לא ראיתי אף שר פנים פוליטי.

נסים זאב: זה עקרוני.

משה גפני: לכן ההצעה היא: עד תקופת הבחירות הכלליות המוניציפליות אם נפטר ראש הרשות - המועצה בוחרת.

דלית דרור: החלטת הממשלה בישיבתה האחרונה של ועדת השרים לחקיקה היתה לתמוך בנוסח הקיים בכחול ולא בנוסח אחר.

דלית דרור: מעבר לתחושת האי-נוחות הכללית מכל צורת החקיקה של החוק הזה, כאשר משנים את כללי המשחק אחרי קרות האירוע, אנחנו לא יכולים לתמוך בזה בשם הממשלה כי אין לנו החלטה פורמלית לתמוך בזה.

דלית דרור: אבל אני רוצה לומר שהסמכות הזאת של שר הפנים איננה חריגה בדיני השלטון המקומי.

דלית דרור: לשר הפנים, שהוא תמיד דמות פוליטית, יש הרבה מאוד סמכויות לפי דיני השלטון המקומי: לפזר, למנות ועדה קרואה וכולי.

דלית דרור: זה לא חריג שנותנים לשר הפנים סמכויות.

משה גפני: כאן מדובר על החלטה על בחירות.

משה גפני: לא החלטה על פיזור מועצה, לא החלטה על כך שמועצה לא מתפקדת או על מינוי ועדה קרואה.

דלית דרור: צריך להחליט מה הם כללי המשחק.

דלית דרור: בעבר ראשי הרשויות היו נבחרים במתכונת כזאת, מקרב חברי המועצה.

דלית דרור: אחר-כך החוק תוקן.

דלית דרור: עכשיו אנחנו מחזירים את המצב לקדמותו רק למקרה של פטירה ולא למקרה של התפטרות.

יאיר פרץ: אדוני היושב-ראש, מאחר וזאת הוראת שעה אני מבקש להצביע עליה.

משה גפני: קיבלתי את הבקשה שלך.

יהודית נאות: קודם כל, אני חושבת שלא צריך להשאיר את שיקול הדעת לשר הפנים אלא החוק הזה יחול בכל מקרה שרשות רשות נפטר תוך כדי תקופת כהונתו בטווח המרווח של החוק הזה, קרי: עד מועד הבחירות הבאות לרשויות המקומיות.

יהודית נאות: אני הייתי זאת שהעירה את עיני מרכז השלטון המקומי לכך שהם בוודאי לא יכולים להסכים לשיקול דעת שיינתן לשר הפנים בעניין זה.

יהודית נאות: אני מתנגדת מהותית לחוק הזה כי אני חושבת שהחוק הקיים הוא הנכון.

יהודית נאות: אבל במסגרת מקצה השיפורים, אני בוודאי סבורה שאין להשאיר את זה לשיקול דעת של שר הפנים משום ששיקוליו של שר הפנים, בעיקר כשכתוב "מטעמים של טובת הציבור" - אני לא יודעת מה היא טובת הציבור בעיני השר.

יהודית נאות: אני חושבת שכשהוא ישקול את טובת הציבור הוא יכול להחליט גם על פי טובתה של ש"ס, שהיא גם ציבור.

יהודית נאות: אני אומרת לך במפורש שבעיני שר פנים מ"שינוי" טובת הציבור היא אחרת.

משה גפני: אם הייתי יועץ משפטי הייתי אומר שאת עושה דבר פרסונלי עכשיו.

משה גפני: את מתנגדת לשר הפנים משום שהוא ש"ס, אבל אם הוא היה מ"שינוי" זה היה בסדר?

יהודית נאות: אני לא משאירה שיקול דעת לשום שר, יהיה אפילו מ"שינוי".

יהודית נאות: אני סבורה שזה לא נכון.

יהודית נאות: אני סבורה שזאת חקיקה רטרואקטיבית פרטיקולרית שאסור לעשות אותה בכנסת.

יהודית נאות: היא מקרה ספציפי ללוד, ואסור לעשות את זה, זאת שגיאה.

נסים זאב: כבר שמענו את זה.

נסים זאב: כמה פעמים אפשר לחזור על אותו דבר?

יהודית נאות: תאמין לי שכאשר אתה עולה לדבר במליאה אני כמעט מנחשת מה תאמר ובכל זאת אני לא אומרת לך את זה כי אני מכבדת אותך.

נסים זאב: אז בפעם הבאה תגידי לי ואני מבטיח לך שאני לא אחזור על אותם דברים.

יהודית נאות: אני רוצה להביא לידיעת היושב-ראש שיש החלטת בג"ץ 907602 בעניין זה מיום 4.11.2002.

יהודית נאות: אני מציעה שהיושב-ראש או היועצת המשפטית יקראו בפנינו את החלטת הבג"ץ, לפני שהוועדה מקבלת החלטה.

יהודית נאות: לא הספקתי לקרוא את ההחלטה.

יהודית נאות: אני סבורה שאסור לעקוף החלטת בג"ץ.

מרדכי משעני: כיוון שהסכמנו שהחוק זה יהיה רק למקרה שראש הרשות נפטר, שאז המועצה תבחר את ראש הרשות עד שהרשות תלך לבחירות במועד הבחירות הכלליות המוניציפליות הקבוע, לפי דעתי אנחנו עושים דבר שהוא לא ספציפי למקום מסוים אלא כללי.

מרדכי משעני: היום החוק אומר שאם נפטר ראש רשות, גם אם זה שנה לפני הבחירות, הרשות צריכה לגשת מייד לבחירות, גם לרשות וגם למועצה.

מרדכי משעני: מה שאנחנו עושים עכשיו לפי התיקון האחרון הוא דבר טוב ונכון, וזה לא ספציפי למקום אחד.

מרדכי משעני: לגבי הבג"ץ: קודם כל, הבג"ץ הזה לא היה נגד החקיקה אלא הוא נתן חיזוק לעמדה שאם תהיה חקיקה אז היא שתקבע.

יחזקאל לביא: אני ביקשתי להעיר אך עו"ד דלית דרור כבר אמרה את מה שרציתי לומר.

דלית דרור: העתירה בבג"ץ היתה לתת צו על תנאי וצו ביניים, לעשות את כל הדרוש לקיום הבחירות בלוד ב-10.12.2002.

דלית דרור: אנחנו הודענו בשם המדינה שאנחנו עושים את כל הדרוש לקיום הבחירות בלוד, כי זה המצב החוקי היום.

דלית דרור: אמרנו לבית המשפט שיש בקנה הצעת חוק.

מרים פרנקל-שור: הנוסח לסעיף 1, שהוא סעיף 24ג החדש, יהיה כדלקמן: "נפטר ראש רשות לפני תחילת כהונתו או בתוך תקופת כהונתו, ייבחר ראש הרשות לפי הוראות סעיף 26".

משה גפני: מי בעד הצעת חוק הרשויות המקומיות (בחירת ראש הרשות וסגניו וכהונתם) (תיקון מס' 23) (הוראת שעה), התשס"ג-2002, כפוף למה שקראה עכשיו היועצת המשפטית של הוועדה וכפוף לשינוי בסעיף 3 לחוק, שהחוק הזה יעמוד בתוקפו לא לשנתיים אלא עד יום הבחירות הכלליות המוניציפליות?

משה גפני: הצבעה על הצעת חוק הרשויות המקומיות (בחירת ראש הרשות וסגניו וכהונתם) (תיקון מס' 23) (הוראת שעה), התשס"ג-2002, כפוף לשינויים שהכניסה הוועדה בעד - 7 נגד - 1 הצעת החוק נתקבלה והיא תועבר לקריאה שנייה ושלישית.

משה גפני: החוק אושר לקריאה שנייה ושלישית.

משה גפני: אפשר להגיש הסתייגויות ליועצת המשפטית.

יהודית נאות: אני נגד, ואני רוצה לרשום הסתייגויות.

יהודית נאות: אני מבקשת שסעיף 2(1) יימחק.

מרדכי משעני: אני מסתייג מעניין הוראת השעה.

משה גפני: תודה רבה.

משה גפני: הישיבה נעולה.